ยุติธรรมช่วยพนง.รถไฟถูกหักหนี้ไร้เงินเลี้ยงชีพ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ยุติธรรมจับมือ ร.ฟ.ท. ช่วยเหลือลูกหนี้ที่ไม่ได้รับความเป็นธรรม มอบดีเอสไอลากตัวเจ้าหนี้นอกระบบมาลงโทษ
นายพีระพันธุ์ สาลีรัฐวิภาค รมว.ยุติธรรม เป็นประธานในพิธีเปิดเวทีรับฟังปัญหา “กระบวนการยุติธรรมกับการช่วยเหลือลูกหนี้ที่ไม่ได้รับความเป็นธรรม” หลังจากพนักงานการรถไฟแห่งประเทศไทย (ร.ฟ.ท.) เข้าร้องเรียนต่อกรมสอบสวนคดีพิเศษ (ดีเอสไอ) เนื่องจากไม่ได้รับความเป็นธรรมจากสัญญาเงินกู้จึงขอให้ช่วยไกล่เกลี่ยชำระหนี้ตามสภาพหนี้ที่แท้จริง
นายพีระพันธุ์ กล่าวว่า ปัจจุบัน ร.ฟ.ท.มีพนักงาน 1.2 หมื่นคน จากข้อมูลการหักเงินเดือนล่าสุดพบว่ามีพนักงานถูกอายัดเงินเพื่อชำระหนี้ตามคำพิพากษาถึง 953 ราย ทั้งหนี้ในระบบและหนี้นอกระบบ รวมเป็นเงินที่หักส่งเดือนละ 2.6 ล้านบาท ทุนทรัพย์ตามคำพิพากษา 100 ล้านบาท และมีหนี้นอกระบบที่อยู่ระหว่างผ่อนชำระหนี้และถูกฟ้องร้องอีกจำนวนมาก
หนี้สินของพนักงาน ร.ฟ.ท.ส่วนใหญ่เกิดจากการขาดความรู้ ในขั้นตอนก่อนและขณะทำสัญญา ถูกเอารัดเอาเปรียบและฝ่าฝืนกฎหมายโดยให้ลูกหนี้ทำสัญญาประนีประนอมยอมความต่อศาลก่อนจ่ายเงินกู้ โดยทำสัญญาสูงกว่าเงินกู้ที่ได้รับจริงถึง 3 เท่า ทำสัญญากู้ยืมเงิน 3 เท่าของเงินที่ได้รับไปจริง โดยลูกหนี้เซ็นชื่อในสัญญาเปล่าให้กับเจ้าหนี้ 
ผู้กู้บางรายกู้แค่ 5 หมื่นบาท ทำสัญญา 1.5 แสนบาท เจ้าหนี้เรียกดอกเบี้ยเกินอัตรา 510% การทำนิติกรรมอำพรางโดยการขายฝาก และให้เจ้าหนี้ยึดบัตรเอทีเอ็มหักชำระหนี้รายเดือน
นอกจากนี้ ยังพบว่าพนักงานมีรายได้ไม่เพียงพอต่อการยังชีพเนื่องจากถูกหักหนี้รายเดือนจนบางรายเหลือเงินได้เพียงหลักร้อยบาท
นายพีระพันธุ์ กล่าวว่า ได้มอบหมายให้ดีเอสไอช่วยเหลือลูกหนี้กลุ่มนี้ โดยให้ดำเนินการทางอาญาตามความผิดที่ปรากฏ เช่น เรียกดอกเบี้ยเกินอัตราที่กฎหมายกำหนด หรือหักเงินเดือนจนเงินไม่เหลือเพียงพอต่อการยังชีพ